Царква Сьвятога Мікалая (Іказьнь)

Царква Сьвятога Мікалая — помнік гісторыі пачатку XX стагодзьдзя (мураўёўка) у Іказьні. Знаходзіцца ў цэнтры колішняга мястэчка. Дзее. Твор архітэктуры расейскай эклектыкі. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Іказьні збудавалі ў 1905 годзе на месцы драўлянай царквы. Архітэктура Прыклад эклектычнай царкоўнай архітэктуры Расейскай імпэрыі. 3-часткавая аб’ёмна-прасторавая кампазыцыя складаецца з прытвора-званіцы, малітоўнай залі і 5-граннай апсыды. Асноўны кубападобны аб’ём мае другі нізкі квадратны ў пляне ярус, 4-схільны пакаты дах якога завяршаецца купалам-цыбулінай на 8-гранным барабане. Надбудаваная над прытворам 2-ярусная (васьмярык на чацьверыку) званіца завяршаецца шатром з купалам-цыбулінай. Аркавы ўваходны праём вылучаецца 2-гранным парталам на калёнках. Архітэктурны дэкор улучае аркатурныя пасы, плястычныя ліштвы аркавых аконных праёмаў, кутнія калёнкі, прафіляваныя карнізы на сухарыках. Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятога Мікалая ў Іказьні, Radzima.org